KIERTO-podcast – Arvojesi mukaista työtä
Jakso 1 – Ilmastokriisi koskettaa meitä kaikkia

[Ojala:] Voin omasta kokemuksesta sanoa, että minulla ei ole mitään täyskäännöstä tullut. Olen aina ollut ympäristötietoinen, mutta en ole kokenut, että joutuisin luopumaan mistään. Asioita on muuttunut, mutta niitä on päinvastoin tullut lisää.

[tunnusmusiikki]

[Nuorgam:] Ilmastokriisi kiihtyy, työelämä muuttuu ja maailma tuhoutuu. Välillä tuntuu, ettei ihmiskunnalla tai tällä koko planeetalla ole tulevaisuutta, ja tekisi vain mieli lyödä hanskat tiskiin. Vielä ei kuitenkaan kannata luovuttaa, sillä toivoa on. Kierto on matka kohti kestävää kasvua ja juuri sinun arvojesi mukaista työtä. Meillä on ratkaisu siihen, miten jokainen voi osaltaan torjua ilmastokriisiä, vahvistaa luontoa ja vaikuttaa maapallon resurssien riittämiseen. Kiertotalous tulee olemaan tulevaisuudessa ainoa tapa toimia. Kun ymmärrämme kiertotalouden mahdollisuudet jo nyt, on edelläkävijöiden matkaan helppo hypätä mukaan. Nimeni on Emmi Nuorgam. Olen yhteiskunnallinen keskustelija ja somevaikuttaja. Tänään minulla on vieraanani ilmastoaktivisti ja supercool muija Ellen Ojala ja Kierto-hankkeen projektipäällikkö Riina Hiipakka-Lahti. Tervetuloa!

[tunnusmusiikki]

[Nuorgam:] Ellen, onko meillä tulevaisuutta?

[Ojala:] Kevyesti liikkeelle. [Naurua].

[Nuorgam:] Kyllä, ajattelin tällaisen lämmittelykysymyksen ottaa tähän heti alkuun.

[Ojala:] Niin no, kun voisinkin sanoa varmasti, että joo, on. Mutta tässä sitä ollaan juuri siksi, että emme tiedä, onko meillä tulevaisuutta.

[Nuorgam:] Mitä sanot Riina? Mitä ajattelet tulevaisuudesta?

[Hiipakka-Lahti:] Uskon että toivoa on ja että on merkkejä olemassa siitä, että vihreä siirtymä kiihtyy. Uskoa pitää olla.

[Nuorgam:] Miksi ylipäätään puhumme siitä, onko meillä toivoa ja tulevaisuutta? Mistä ilmastokriisissä ylipäätään on kyse?

[Ojala:] Siinä on kyse planeettamme tulevaisuudesta, ei enemmästä eikä vähemmästä. Eli siinä on kyse meidän kaikkien kohtalostamme. Siitä, kuinka suuri osa tätä planeettaa muuttuu elinkelvottomaksi vielä meidän elinaikanamme. Siinä on kyse siitä, kuinka moni tulee kuolemaan ilmastokriisin seurauksiin. Kuinka monet joutuvat jättämään kotinsa tai kotimaansa sen vuoksi, että kotimaassaan ei pysty enää elämään. Kuinka moni joutuu kärsimään ja katsomaan rakkaidensa kärsivän siksi, että me emme toimineet ajoissa. Siitä on kyse.

[Nuorgam:] Kyllä, ei kauhean iloisista ja hauskoista asioista, vaikka me täällä vähän sillä ilmastokriisillä vitsailemmekin. Mutta mitä se tarkoittaa käytännössä? Jos planeetta muuttuu elinkelvottomaksi? Tai tietyt maanosat muuttuvat elinkelvottomiksi? Mitä se käytännössä tarkoittaa?

[Ojala:] Se tarkoittaa sitä, kun puhumme paljon tuosta 1,5 asteesta, että sen on se lämpenemisen raja, johon lämpeneminen pitää aloittaa. Se ei ole mikään turvallinen raja. Olemme ohittaneet sen jo. Ei ole mitään turvallista lämpenemisen rajaa. Mutta se on se raja, jonka tieteilijät ovat rajanneet, että meillä on edelleen mahdollisuus pysyä sen alla ja vältämme katastrofaalisemmat seuraukset kuin jos ylittäisimme sen. Se tarkoittaa siis sitä, että jos emme pysy sen 1,5 asteen rajan alla, sään ääri-ilmiöt lisääntyvät. Kuivuus, helleaallot, tulvat. Mannerjäät romahtavat, vedenpinnat nousevat, suuret kaupungit jäävät veden alle, tai muuttuvat liian kuumiksi elää. Miljoonat ihmiset joutuvat jättämään kotinsa ja lähtemään pakoon. Sitä se tarkoittaa.

[Nuorgam:] Kyllä. Ja tämä ei ole mikään sellainen asia, että itsestään olisimme yhtäkkiä ajautuneet tällaiseen tilanteeseen. Tai että ihminen ei olisi millään tavalla vaikuttanut siihen, vaan tämä johtuu kaikki pitkälti siitä, miten me kulutamme. Eikö näin? Kuluttaminen ei ole mitenkään hirveän seksikäs aihe. Tuntuu että siitä ei haluta hirveästi puhua. Tai ei ole haluttu puhua ainakaan ennen. Olemme ryhtyneet puhumaan myös ilmastokriisistä. On ajateltu niin, että kuluttaminen on aika henkilökohtainen asia, ja ihmisten pitäisi saada tehdä omat valintansa. Ja nyt kun ihmiset ovat saaneet tehdä omat valintansa, olemme tässä pisteessä. Jos puhumme kuluttamisesta ja ylikuluttamisesta, puhumme aika pitkälti myös sellaisesta kertakäyttökulttuurista. Ja siitä, että olemme eläneet maailmassa, jossa jostain louhitaan luonnonvaroja, tehdään niistä joku tuote, käytetään sitä hetki ja sitten heitetään se roskiin. Samaan aikaan meiltä loppuu luonnonvarat ja samaan aikaan hukumme jätteeseen. Riina, miten tämä liittyy nyt tähän Kierto-hankkeeseen tai kiertotalouteen? Miksi olemme ylipäätään täällä nyt puhumassa aiheesta?

[Hiipakka-Lahti:] Kiertotalous on yksi ratkaisu tähän ilmastokriisiin. Eli pidetään materiaalit ja tuotteet kierrossa mahdollisimman pitkään, valmistetaan niistä uusia tuotteita ja sitä kautta ehkäistään luontokatoa. Kiertotalous on myös kierrättämisen lisäksi sitä, että kaikkea ei ole pakko itse omistaa, vaan voi myös lainata, vuokrata. Palvelullistaminen on tässä yksi tärkeä tekijä. Kierto-hankkeessa haluamme tätä viestiä myös eri tahoille. Tuoda sitä työllisyyspalveluihin. Eli kertoa asiasta myös työnhakijoille, yrityksille, oman organisaatiomme ihmisille, omavalmentajille, jotka ohjaavat työnhakijoita uravalinnoissaan. Eli silloin tämä voi olla vaihtoehto ja polku. Myöskin yrityskoordinaattorit voivat kertoa yrityksille tästä tietoa, jota todella vähän vielä kentällä on. Eli paljon puuttuu tietoa eri tahoilta.

[Nuorgam:] Kyllä. Jostain luin sellaisen hienon lauseen, että kiertotalous ei itsessään ole mikään tavoite, vaan se on enemmänkin työkalu vastuulliseen elämään ja vastuulliseen kuluttamiseen. Ehkä se, mitä itse, ennen kuin aloimme tehdä tätä podcastia, niin se mitä itse ajattelin kiertotaloudesta, oli aika pitkälti sitä, että ajattelin, että vien muovit muovinkeräykseen ja pullot pullonpalautusautomaattiin. Se oli oikeastaan kaikki, mitä siitä tiesin. Nyt olen oivaltanut, että kyse on enemmän ajattelutavan muutoksesta ja siitä, että ryhdytään ylipäänsä katselemaan tätä maailmaa ja koko elämäämme uudenlaisesta näkökulmasta. Jos puhumme siitä, että kiertotalous voi ratkaista ylikulutusongelmia ja myös vaikuttaa luontokatoon. Tai siis estää luontokatoa niin sanotusti. Niin Ellen, mitä luontokato ylipäänsä on? Mitä se tarkoittaa?

[Ojala:] Konkreettisesti se tarkoittaa sitä, että joka kolmas laji Suomessa on uhanalainen. Se tarkoittaa sitä, että esimerkiksi varpunen, joka on ollut vielä siis minunkin lapsuudessani äärettömän yleinen näky lintu- ja ikkunalaudoilla pomppimassa, on nyt uhanalainen. Hömötiainen on muutamassa vuosikymmenessä mennyt yhdestä yleisimmistä lajeista uhanalaiseksi. Se tarkoitaa sitä, että se vauhti, jolla tuhoamme luontoamme, Suomessa ja muualla, se kiihdyttää ilmastokriisiä ja sen lisäksi luontokatoa. Eli se kiihdyttää kuudetta sukupuuttoaaltoa, jonka olemme aiheuttaneet toimillamme.

[Nuorgam:] Se on aika jotenkin rajua kun... Jos tässä paljastelen kaikkia näitä hölmöjä ennakkoajatuksiani tai sitä, miten olen jossain vaiheessa ajatellut. Niin olen ajatellut, että mammutit kuolivat sukupuuttoon, mutta eihän sen jälkeen nyt ole sellaista tapahtunut. Ja koko ajan itse asiassa tapahtuu ilman, että jotenkin edes kiinnitämme siihen huomiota. Ja usein kun sukupuuttoaallosta puhutaan, puhutaan joistain todella eksoottisista lajeista jossain sademetsissä. Meidän on hirveän vaikea ymmärtää sitä. Tai jotenkin ajatella, että millään mitä täällä teen, voisi olla mitään merkitystä siihen, mitä jossain Amazonilla tapahtuu. Vaikka kaikella on merkitystä ja se koskee myös Suomea, ei pelkästään jotain kaukomaita, kuten usein tykkäämme ajatella. Mainitsit Riina tuossa, että kiertotalouteen liittyy uusia liiketoimintamalleja, kuten palvelullistamista tai vastaavia, niin mitä kaikkia mahdollisuuksia on? Mikä kaikki liiketoiminta on niin sanotusti vastuullista?

[Hiipakka-Lahti:] Palvelullistamisella, sitä voidaan liittää hyvin moniin eri asioihin. Digitalisaatio sitten tukee sitä, tällaiset erilaiset digitaaliset alustat. Sitten esimerkiksi nythän on jo mahdollista, näin etätyön aikana, sitä omaa autoa vuokrata omille kavereille tällaisten alustojen kautta. Tai tuntemattomillekin.

[Nuorgam:] Se on nimenomaan jakamistaloutta, eikö niin?

[Hiipakka-Lahti:] Se on juuri jakamistaloutta ja sitä. Eli voimme tosiaan esimerkiksi vaatelainaamosta käydä lainaamassa vaatteita. Ei ole pakko niitä itse omistaa. Ja liike...

[Nuorgam:] Olenko ymmärtänyt oikein, että esimerkiksi ruoan Woltaaminen tai Foodoralla tilaaminen kotiin on myös yhdenlaista palvelullistamista?

[Hiipakka-Lahti:] Kyllä ilman muuta, eli sinun itsesi ei tarvitse lähteä hakemaan, vaan palvelu tuotetaan sinulle. Myös siihen liittyy kiertotalous, nykyään on esimerkiksi Fiksuruoka. Palvelua ja muuta, jolla pystyy estämään hävikkiruokaa.

[Nuorgam:] Ja sitten on, tämä ei rajoitu pelkästään ruokaan tai vaatteisiin ja tekstiileihin. Swappie, joka myy käytettyjä älypuhelimia. Tai tällä hetkellä kai käsittääkseni iPhoneja. Ja huoltaa niitä ja korjaa sekä myy uudelleen. Niin se on myös kiertotaloutta. Siinä hyödynnetään sitä vanhaa. Meillä on yrittäjyysjaksossa itse asiassa myös Kameratorin perustaja Juho. Heidän toimintansa perustuu myös käytettyjen, - käytetyn elektroniikan ostamiseen, huoltamiseen ja uudelleen myymiseen. Ehkä voisi ajatella myös niin, että kiertotalous on tietyllä tapaa sellaisten vanhojen, perinteisten kädentaitojen arvostamista - tai paluuta sellaiseen korjauskulttuuriin, joka meillä on tässä jossain vaiheessa vähän niin kuin kadonnut.

[Hiipakka-Lahti:] Kyllä, juuri näin. Esimerkiksi Kameratorilla vanhojen kameroiden purkaminen ja osista uudelleen kokoaminen. Ei olekaan enää digikameroita pelkästään. Tähän ollaan palaamassa. Tämä on tietysti se ajatus, että tuotteiden elinkaari pidennetään mahdollisimman pitkäksi. On toki tärkeää, että korjaaminen on myös taloudellisesta näkökulmasta kannattavaa kuluttajalle. Eli erilaisia tukielementtejä tähänkin tarvitaan. Esimerkiksi kodinkoneiden korjaamisessa monet miettivät, että onko kuitenkin halvempaa käydä ostamassa uusi kuin lähteä korjaamaan vanhaa. Eli paljon voidaan tehdä myös lainsäädännöllä, verotuksella ja tämän tyyppisillä toimilla.

[Nuorgam:] Ja monet tuotteethan on suunniteltu myös niin. Niitä ei ole suunniteltu korjattaviksi, vaan pitää aina ostaa uusi. Mutta jos puhumme kestävästä elämäntavasta, niin keiden pitäisi olla kestävästä elämäntavasta kiinnostuneita? Onko tämä vain sellaista hippihommaa?

[Ojala:] Poliitikkojen pitäisi olla kestävästä elämäntavasta kiinnostuneita. En lähtisi hirveästi syyllistämään yksilöitä siitä, että he tekevät vääriä valintoja. Siinä missä kaikki ilmastoteot ovat hyviä, ja ympäristön kannalta tulisi ihan ehdottomasti ajatella kaikkia asioita. Mutta se, että yksilöt potevat ilmastoahdistusta, josta paljon puhutaan. Se on suoraa seurausta siitä, että meillä ei ole mahdollisuutta toimia kestävästi tässä yhteiskunnassa, koska poliitikot eivät ole suostuneet tekemään niitä päätöksiä ja asettamaan niitä raameja yhteiskunnalle, joiden puitteissa meidän olisi mahdollista tehdä kestäviä valintoja. Eli ilmastokriisi ei ehdottomasti ole yksilön vika, vaan se on päättäjien vika. He ovat epäonnistuneet. Heidän pitäisi käsitellä näitä. Heiltä odotetaan toimintaa.

[Nuorgam:] Jotenkin muistelen tässä niitä ensimmäisiä mielenosoituksia eduskuntatalolla, joihin koululaiset ja opiskelijat kerääntyivät osoittamaan mieltään. Ja sitten siellä poliitikot päivittelivät siitä someen, että täällä ne vain istuvat, että mitäs olette itse tehneet? Taatusti olette vanhempienne kanssa matkustaneet ulkomaille ja jotenkin niin, että se olisi heidän hommansa ratkaista asia. Heidän, jotka olivat siellä eduskunnan portailla istumassa.

[Ojala:] Joo, ilmastoaktivisti lentänyt kuusi vuotta sitten Espanjaan. Shakki matti. Et voi olla aito ilmastoaktivisti, jos et ole ekojeesus.

[Nuorgam:] Kyllä. Ja juuri ennen nauhoituksia puhuimme siitä, että ilmastoaktivismiakin on todella monenlaista. Nimenomaan ei tarvitse muuttaa johonkin suon reunalle asumaan ilman sähköä, vettä ja yhteyksiä ulkomaailmaan. Ja keräillä kaikkea omaa ruokaa.

[Ojala:] Jep, vaihtoehtoja on muitakin kuin se maakuoppa tai nykyelämäntapa. Se on se, mikä meidän pitäisi käsittää.

[Nuorgam:] Kyllä. Mitä Ellen ajattelet, mikä sinusta tulee isona?

[Ojala:] Ei mitään käsitystä. Toivottavasti ei ilmastoaktivisti, mutta vähän pahalta nyt ehkä näyttää. Tai sanotaanko, että en tee tätä siksi, koska tämä on hauskaa, vaan koen, että minun on pakko. Teen tätä, koska jonkun on pakko. Toivoisin että saisin sellaisen tulevaisuuden, jossa minun ei tarvitse olla ilmastoaktivisti. Mutta no... Se ei nyt näytä tällä hetkellä kovin todennäköiseltä.

[Nuorgam:] Ajatteletko niin, että ylipäätään on olemassa tai onko olemassa sellaisia relevantteja ammatteja esimerkiksi, että ne ovat ilmaston kannalta kestäviä? Tai onko itsestään selvää, että voin ryhtyä tekemään mitä vain, ja voin toimia kestävästi.

[Ojala:] Niin, tässä palataan taas siihen, että poliitikkojen tulisi luoda ne raamit, jotta voisimme toimia kestävästi tässä. Ei se ole yksilön vika tai vastuulla miettiä, lisääkö työni planeetan tuhoa ja eläimistön kärsimystä, vaan yksilön tulisi voida luottaa siihen, että päättäjät, jotka on valittu, mahdollistavat sen, että työmme ovat kestäviä ja että elämme kestävästi.

[Nuorgam:] Ja ehkä myös mahdollistamisen lisäksi vähän myös pakottaa siihen. Jos puhumme esimerkiksi yrityksistä, ja organisaatioista, että olisi pakko myös miettiä tulevaisuutta ja koko kestävää kehitystä. Eikö tämä ole vähän myös se ajatus, jota olette Kierto-hankkeessa ajatelleet? Ja kiertotalous on mielestänne tulevaisuudessa ainoa tapa toimia.

[Hiipakka-Lahti:] Kyllä ja edelläkävijäyritykset ovat jo nyt sen huomanneet. Tämä on myös kilpailuvaltti yrityksille tällä hetkellä. Tulevaisuudessa ainoastaan ne yritykset tulevat pärjäämään, jotka ottavat tämän vastuullisuuden tosissaan. Mutta tässä hankkeessa olemme lähteneet siitä, että haluamme tarjota jokaiselle kiertotalousosaamista, jonka kautta pystyy vaikuttamaan. Se ei ole yksilön vastuulla, kuten Ellen sanoi, mutta paljon myös yksilö haluaa tehdä, ja hän voi myös työpaikallaan kysellä, onko täällä vaikka... Miten tämä jäteasia on täällä järjestetty? Tai onko tämä toimintamalli kestävä? Mistä hankimme, alihankimme materiaalejamme? Sitä kautta pystyy jo jokainen vaikuttamaan, olemaan tällainen kiertoagentti siellä työpaikallaan. Ja kyllä näitä kiertotaloustyöpaikkoja nyt jo on, ja tulevaisuudessa yhä enemmän. Jopa 75 000 työpaikkaa Suomeen on arvioitu, että kiertotalous tuo vuosittain. Toki työ muuttuu ja sitä kautta joitain tehtäviä myös poistuu, mutta tämä on se suunta, johon olemme menossa.

[Nuorgam:] Ja tuossa yrittäjyysjaksossa Juho sanoo jotenkin todella hyvin, että nyt on olemassa hirveä määrä yrityksiä, joiden liiketoiminta perustuu, tai ei ole kestävää, ja joiden liiketoiminta perustuu tähän kertakäyttökulttuuriin. Ja niiden yritysten on hirveän vaikea muuttaa toimintaansa ja se on todella hidasta. Nyt on hirveän hyvä tilanne myös perustaa esimerkiksi kilpailevia yrityksiä ja organisaatioita niille olemassa oleville aloille, mutta niin, että toimintaperiaatteet ovat jo valmiiksi kestäviä. Usein sanotaan, tai ehkä minulla on ollut ajatus siitä, että jos on jo olemassa jollain alalla joku toimija, ei kannata lähteä kilpailemaan suoraan sen kanssa. Mutta nyt on ehkä sellainen tilanne, että voi lähteä kilpailemaan suoraan, jos toiminta on heti lähdöstä kestävää. Onko kiertotalous tai kestävä elämä vain asioista luopumista? Mitä ajattelette siitä? Tai millaista on mielestänne hyvä elämä?

[Ojala:] Sitrahan teki tutkimuksen, jonka mukaan ihmiset, jotka elävät, mitenkä sen sanoisi, varmasti siinä tutkimuksessa oli käytetty jotain hienompia sanoja. Mutta jotka elävät kestävästi tai joiden elämäntavat ovat 1,5 asteen maailman kanssa linjassa, ovat itse asiassa tyytyväisempiä elämäänsä. Tämä vahvasti kyllä näyttäisi siltä, että ei se ole mitään luopumista. Voin omasta kokemuksestani sanoa, että minulla ei mitään täyskäännöstä tullut. Olen aina ollut ympäristötietoinen. Mutta en ole kokenut, että joutuisin luopumaan mistään. Asioita on muuttunut, mutta niitä on päinvastoin tullut lisää.

[Hiipakka-Lahti:] Kyllä, ihan samaa mieltä. Kiertotalous tuo mahdollisuuksia ja lisää uutta työtä ja

vaikutuksen mahdollisuuksia. Yhä useampi haluaa tehdä arvojensa mukaisesti asioita, myös työssään. Tämä tuo siihen myös mahdollisuuden.

[Nuorgam:] Olemme itse asiassa... Noissa muissakin jaksoissa puhutaan juuri paljon arvoista, ja meillä on eri alojen asiantuntijoita vieraana. Oikeastaan kaikki ovat sanoneet, että se myös helpottaa sitä omaa, paitsi ahdistusta, sellaista ilmastoahdistusta, niin myös... On niin sanotusti helpompi nukkua, kun tietää tekevänsä sellaista työtä, ja yrittää työssään koko ajan tehdä ja toimia sillä tavalla, että meillä olisi myös se tulevaisuus. Toki joudumme ehkä luopumaan ihan holtittomasta lentämisestä monta kertaa vuodessa kaukomaille. Tai tekemään muita tällaisia valintoja. Mutta toisaalta eivät ne ole kaikille nytkään saavutettavia. Eivätkä kaikki pysty muutenkaan lentämään joka kuukausi johonkin Balille joogaretriittiin. Että siinä mielessä se, mistä ajatellaan usein, että joudutaan luopumaan, on sitten kuitenkin sellaisen

aika pienen porukan, todella hyvin toimeentulevan porukan etuoikeuksia. Tästä tällaisesta sosiaalisesta vastuusta on puhuttu myös tähän kiertotalouteen liittyen, ja erityisesti hankkeeseen liittyen. Ajatteletko Riina niin, että te tai teidän kumppanimme tai muuten, että tämä on myös sellaista toimintaa, jolla voidaan helpottaa vaikka nuorten työllistymistä?

[Hiipakka-Lahti:] Kyllä ilman muuta. Tässä hankkeessa erityisesti työpaikalla tapahtuva oppiminen näkökulmana. On paljon nuoria, jotka eivät koulunpenkillä viihdy, ja tämä työpaikalla tapahtuva

toiminta on heille luontevampaa. Siellä samalla voi kuitenkin myös tehdä näyttöjen kautta osatutkintoja ja saada näyttöä työelämää varten. Että on sitä osaamista. Myös sitä kautta itsetunto voi vahvistua. Osatoteuttajamme ovat työpajoja, joissa yhteisöllisyys on todella hyvin läsnä. Eli saa myös ryhmän tukea siihen polullaan aloittamiseen. Puhutaan tällaisista porttityöpaikoista, joiden kautta ehkä kohti avoimia

työmarkkinoita on helpompi lähteä.

[Nuorgam:] Mitä ajattelet Ellen, kaipaisitko enemmän yhteisöllisyyttä? Tai onko sinulla sellainen olo, että kuulut johonkin porukkaan? Tai sellaisia yhteenkuuluvuuden tunteita?

[Ojala:] Olen niin introvertti, että en viihdy joukoissa muutenkaan. Viihdyn paremmin yksin. Mutta olen ehdottomasti saanut ilmastoaktivismin parissa paljon uusia ystäviä. Ensimmäistä kertaa elämässäni minulla on ystäviä, niin onhan se ihan älyttömän hienoa, että on ihmisiä, jotka ymmärtävät maailmantuskasi ja ymmärtävät, mistä puhut. Vertaistuki on älyttömän tärkeää. En sitä enempää osaa sanoa.

[Nuorgam:] Jotenkin ajattelen niin, että sellaiset isot kriisit ovat myös niitä tilanteita, joissa voi... Tai sellainen yhteenkuuluvuuden tunne voi lisääntyä. Jos nyt puhutaan vaikka ilmastokriisistä tai koronapandemiasta, joka kestää monta vuotta. Tietyllä tapaa kuitenkin sellaiset isot mullistukset hitsaavat meitä yhteen ja tulee sellainen olo, että hei tässä pitää nyt yhdessä tehdä näille asioille jotain. Jotenkin kaipaisin sitä myös tähän kiertotalouskeskusteluun. Tämä pyörii paljon sellaisen teknologian ympärillä

ja uusien materiaalien sekä innovaatioiden ympärillä. Työvoimapolitiikan ympärillä. Ja tällaisten, jotka ovat tietysti todella tärkeitä asioita, mutta kaipaisin myös sellaista inhimillistä otetta ja sitä sellaista, että pystymme yhdessä tälle asialle jotain tekemään. Mutta sinä Riina mainitsit, että olette myös opettaneet ihmisille tulevaisuuden työelämätaitoja, joka on vähän tällainen sanahirviö. Ja ehkä voi tulla ihmisille sellainen olo, että en halua mitään tulevaisuuden työelämätaitoja. Haluaisin nyt nämä nykyisyyden työelämätaidot ensin. Niin mitä ovat tulevaisuuden työelämätaidot?

[Hiipakka-Lahti:] Kyllä tämä

kestävä kehitys ja kiertotalous ovat yksi osa niitä tulevaisuuden työelämätaitoja. Toki on myös, digitalisaatioon liittyvää osaamista tarvitaan. Kestävän liiketoiminnan kehittämisosaamista. Palvelullistamisosaamista. Prosessiosaamista. Tässä hankkeessa olemme tosiaan keskittyneet siihen kiertotalous työelämätaitona -koulutukseen. Eli se, että saamme kaikki ihmiset mukaan tähän vihreään siirtymään, tarkoittaa, että tarvitsemme sitä osaamista ihan jokaiselle. Eli niitä perustietoja ja ymmärrystä

siitä, mitä on tapahtumassa. Mikä on ilmastokriisi? Miten siihen voidaan vastata? Mitä kiertotalous tarkoittaa? Mitä se voi työelämässä tarjota? Näitä taitoja olemme halunneet viedä eteenpäin. Sekä työnhakijoille että myös omalle työllisyyspalveluidemme henkilöstölle vieneet tätä ymmärrystä eteenpäin.

Sitä tarvittaisiin kyllä ihan kaikille. Kasvatus-, opetus- ja ohjausalan henkilöstölle myöskin. He ovat tärkeässä roolissa siinä, tulevaisuudessa nuoret ja aikuisetkin tulevaisuudessa suuntaavat katseensa.

[Nuorgam:] Nimenomaan. Koska eihän ne nyt vain nuoret tai tällä hetkellä vaikka yläasteella, ammattikoulussa tai lukiossa olevat ihmiset ole niitä, jotka miettivät, että mitä tulevaisuudessa tekisin. Itsekin mietin koko ajan. Täytän 33 ja mietin koko ajan, mitähän tulevaisuudessa ja isona tekisin. Oikeastaan näihin asioihin paneudumme nyt näissä seuraavissa jaksoissa. Puhumme paljon ruoasta. Ravintola-alasta. Sitten puhumme tekstiiliteollisuudesta. Mutta sen lisäksi myös esimerkiksi metsistä, yrittäjyydestä ja auton rassaamisesta ja kaikista sellaisista asioista, joista en ollut

edes ajatellut, että kiertotalous voisi niihin mitenkään liittyä. Mutta hei, kiitos tästä keskustelusta. Mukavaa, että olitte täällä vieraina. Keskustelu varmasti jatkuu vielä Kierto-hankkeen muissa kanavissa.

[Hiipakka-Lahti ja Ojala

yhteen ääneen:] Kiitos.

[tunnusmusiikki]